**לכבוד 8.6.16**

**ועדה חוקה חוק ומשפט**

הנדון: דף עמדה מטעם הארגון הישראלי לגירושין בשיתוף פעולה

(עמותה רשומה מס' עמותה 580606630)

הארגון הישראלי לגירושין בשיתוף פעולה מתכבד להציג דף עמדה בקשר לטיוטת התקנות להסדר התדיינויות בסכסוכי משפחה (הוראת שעה) תשע"ו 2016 כדלקמן:

הארגון הישראלי לגירושין בשיתוף פעולה

הארגון הישראלי לגירושין בשיתוף פעולה מהוה ארגון גג ארצי לקבוצות ואנשי מקצוע אשר עברו את ההכשרה לגירושין בשיתוף פעולה ופועלים בתחום.

בארץ פועלות עמותות וקבוצות עבודה רבות, הן בסקטור הפרטי והן בסקטור הציבורי, לרבות רשויות מקומיות. להלן רשימת הקבוצות: סקטור פרטי: להתגרש בשלום, אחד אחד, נפרדים, גמר טוב, להתגרש חכם, קבוצת ירושלים, להתגרש ביחד, גירושין במחשבה תחילה, הסכמות. סקטור ציבורי: עיריית רמת גן, מכון אדלר, עיריית ראש העין, מרכז רקמן - אונ' בר אילן, קבוצת רמלה, יחידות הסיוע, עיריית אשדוד, מועצה אזורית בני שמעון, עיריית באר שבע.

מהו הליך של גירושין בשיתוף פעולה?

המידע לקוח מהצעת החוק להסדר התדיינויות בסכסוכי משפחה אשר הוגשה על ידי חברי הכנסת מירב מיכאלי ויריב לוין.

"גירושין בשיתוף פעולה" הינו הליך רצוני במסגרתו בני זוג, המיוצגים כל צד ע"י עורכי דינם, מנהלים משא ומתן חסוי, תוך שיתוף אנשי מקצוע מתחום הטיפול והפיננסים, בכדי להגיע להסכם גירושין תוך בחינת צרכיהם וצרכי ילדיהם. עורכי הדין ואנשי המקצוע הנוספים עברו הכשרה מתאימה ומן הראוי שיהיו כפופים לכללים שיוגדרו בתקנות. לדוגמא: עורך הדין המשתתף בהליך לא יהיה רשאי לייצג צד בהליך משפטי נגד בן זוגו, במקרה וההליך לא יסתיים בהסכם.

מהו הייחוד של שיטת הגירושין בשיתוף פעולה?

שיטת הגירושין בשיתוף פעולה נבדלת משיטות אחרות ליישוב סכסוכים, בשל **המו"מ המשתף** בין עוה"ד המייצגים, בשונה מניהול הליך באמצעות ליטיגציה בבית המשפט ו/או בביה"ד הרבני. בנוסף, ראיית הצוות הנה **ראייה מערכתית**, בה נבחנים צורכי המשפחה כולה ולא צורכי הפרט בלבד. אלמנט ייחודי נוסף הנו **התחייבות עורכי הדין המייצגים את הצדדים להימנע מלייצג בערכאות השונות במידה והמשא ומתן יכשל.** התחייבות זו כלולה בהסכם ההשתתפות במשא ומתן, עליו חותמים הצדדים ואנשי המקצוע בראשית ההליך. לאור אופיו של ההליך, נמצא ההליך מתאים אף לצדדים אשר קיימים ביניהם פערים מבחינה רגשית, כלכלית או אישית.

זהות הצוות המקצועי

בהליך ע"פ שיטת הגירושין בשיתוף פעולה, פועל צוות רב מקצועי לסיוע לצדדים לצורך הגעה להסכמות, תוך מתן מענה להיבטים המשפטיים, הכלכליים והרגשיים כאחד. הצוות המקצועי עבר הכשרה בהתאם לקריטריונים של הארגון הIACP ומצויים בקבוצות למידה .

לסיכום,

אנשי המקצוע העוסקים בהליך הגירושין בשיתוף פעולה מתחייבים לפעול למען יישוב הסכסוך בהסכמה ובכבוד, תוך כיבוד האוטונומיה החופשית של שני בני הזוג בהתאם לכלל נסיבות המקרה. אנשי המקצוע בהליך של גירושין בשיתוף פעולה יעודדו הורים להישאר מודעים לצרכים ולאינטרסים של ילדיהם, תוך מתן אפשרות להשמעת קולם של הילדים בתהליך המתנהל בעניינם. עוה"ד המייצגים בהליך של גירושין בשיתוף פעולה ימנעו מלהסלים או ללבות הסכסוך ויפעלו יחד עם בני הזוג כדי למצוא פתרונות יצירתיים בהתאם לצרכיהם ולצרכי הילדים.

לאור האמור, מברך הארגון הארצי על הכללת ההליך בתקנות לחוק ליישוב סכסוכי משפחה.